b'\n_START_ARTICLE_\nDiskurzivni rod\n_START_PARAGRAPH_\nDiskurzivni rod je knji\xc5\xbeevni rod koji u sebi ujedinjuje zna\xc4\x8dajke knji\xc5\xbeevnosti i znanosti. Sastoji se od dvije skupine srodnih djela: knji\xc5\xbeevno-znanstvene vrste i publicisti\xc4\x8dke vrste.\n_START_SECTION_\nKnji\xc5\xbeevno-znanstvene vrste\n_START_PARAGRAPH_\nU knji\xc5\xbeevno-znanstvene vrste spadaju esej, putopis, \xc5\xbeivotopis, autobiografija, memoari, dnevnik i polemika.\n_START_SECTION_\nEsej\n_START_PARAGRAPH_\nEsej je kra\xc4\x87a prozna vrsta u kojoj se obra\xc4\x91uju razli\xc4\x8dite teme iz \xc5\xbeivota. U njemu se temi pristupa znanstveno, tj. na na\xc4\x8din koji uklju\xc4\x8duje razmi\xc5\xa1ljanje i zaklju\xc4\x8divanje, ali se u na\xc4\x8dinu obrade ogleda autorova sposobnost umjetni\xc4\x8dkog oblikovanja, njegova osobnost i stil.\n_START_SECTION_\nPutopis\n_START_PARAGRAPH_\nTema putovanja u putopisu se razvija opisom krajeva ljudi i obi\xc4\x8daja, a putopisac pritom unosi vlastiti stav o onome \xc5\xa1to opisuje.\n_START_SECTION_\n\xc5\xbdivotopis i autobiografija\n_START_PARAGRAPH_\n\xc5\xbdivotopis donosi opis \xc5\xbeivota neke osobe, a autobiografija donosi opis vlastitog \xc5\xbeivota.\n_START_SECTION_\nMemoari\n_START_PARAGRAPH_\nU memoarima (sje\xc4\x87anjima) autor pi\xc5\xa1e o zna\xc4\x8dajnim li\xc4\x8dnostima te doga\xc4\x91ajima u kojima je izravno sudjelovao ili im je bio suvremenik.\n_START_SECTION_\nDnevnik\n_START_PARAGRAPH_\nU dnevniku autor iz dana u dan kronolo\xc5\xa1kim redom zapisuje zbivanja i doga\xc4\x91aje te svoja zapa\xc5\xbeanja i razmi\xc5\xa1ljanja.\n_START_SECTION_\nPolemika\n_START_PARAGRAPH_\nPosebna je knji\xc5\xbeevno-znanstvena vrsta polemika.U njoj se iznosi o\xc5\xa1tro suprotstavljanje stavova o stvarima, pojavama i dijelima od osobnog ili op\xc4\x87eg interesa. Mo\xc5\xbee biti knji\xc5\xbeevna, politi\xc4\x8dka, znanstvena i sl.\n_START_SECTION_\nPublicisti\xc4\x8dke vrste\n_START_PARAGRAPH_\nNeke se publicisti\xc4\x8dke vrste svojim na\xc4\x8dinom obrade teme pribli\xc5\xbeavaju umjetni\xc4\x8dkoj prozi. Takvi su ponajprije feljton i reporta\xc5\xbea.\n_START_SECTION_\nFeljton ili podlistak\n_START_PARAGRAPH_\nFeljton (podlistak) donosi neku aktualnu temu iz podru\xc4\x8dja umjetnosti, znanosti ili filozofije, ali i iz svakodnevnog \xc5\xbeivota koju naj\xc4\x8de\xc5\xa1\xc4\x87e obra\xc4\x91uje na zabavan i duhovit na\xc4\x8din, pristupa\xc4\x8dan prosje\xc4\x8dnome \xc4\x8ditatelju.\n_START_SECTION_\nReporta\xc5\xbea\n_START_PARAGRAPH_\nReporta\xc5\xbea je novinarsko izvje\xc5\xa1\xc4\x87e o nekoj temi, pojavi ili doga\xc4\x91aju na temelju obavijesti prikupljenih na terenu. O samome reporteru ovisi koliko \xc4\x87e se tekst pribli\xc5\xbeiti umjetni\xc4\x8dkom na\xc4\x8dinu izlaganja.'